Document ID: 31999R1335

NEUVOSTON ASETUS (EY) N:o 1335/1999,
annettu 21 päivänä kesäkuuta 1999,
lopullisen polkumyyntitullin ottamisesta uudelleen käyttöön tiettyjen Indonesiasta peräisin olevien ja PT Betadiskindo Binataman valmistamien ja yhteisöön vientiä varten myymien magneettilevyjen (3,5 tuuman mikrolevyt) tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1) ja erityisesti sen 11 artiklan 4 kohdan,
ottaa huomioon komission ehdotuksen, jonka se on tehnyt kuultuaan neuvoa-antavaa komiteaa,
sekä katsoo seuraavaa:
A. AIKAISEMPI MENETTELY
(1) Neuvosto otti käyttöön asetuksella (EY) N:o 1821/98(2) lopullisen 41,1 prosentin suuruisen polkumyyntitullin tiettyjen digitaalisessa muodossa olevan tiedon tallentamiseen ja säilyttämiseen käytettyjen, CN-koodiin ex 8523 20 90 (Taric-lisäkoodi 8523 20 90*10 ) kuuluvien, Indonesiasta peräisin olevien magneettilevyjen (3,5 tuuman mikrolevyt), jäljempänä "kyseinen tuote", tuonnissa.
B. NYKYINEN MENETTELY
(2) Komissio on myöhemmin saanut indonesialaiselta valmistajalta PT Betadiskindo Binatamalta, jäljempänä "Betadiskindo" tai "yhtiö", hakemuksen tällä hetkellä voimassa olevien toimenpiteiden tarkastelusta eli neuvoston asetuksen (EY) N:o 384/96 (jäljempänä "perusasetus") 11 artiklan 4 kohdan mukaisesta "uuden viejän tarkastelusta", joka koskee asetusta (EY) N:o 1821/98. Betadiskindo väitti, että se ei ollut etuyhteydessä mihinkään indonesialaiseen viejään tai tuottajaan, joita kyseisen tuotteen osalta voimassa olevat polkumyynnin vastaiset toimenpiteet koskivat. Lisäksi yhtiö väitti, ettei se ollut vienyt kyseistä tuotetta yhteisöön alkuperäisenä tutkimusajanjaksona (1. maaliskuuta 1994-28. helmikuuta 1995), vaan vasta myöhemmin.
(3) Komissio tutki yhtiön esittämät todisteet ja katsoi ne riittäväksi perusteeksi panna vireille perusasetuksen 11 artiklan 4 kohdan mukainen tarkastelu. Kuultuaan neuvoa-antavaa komiteaa ja annettuaan kyseiselle yhteisön tuotannonalalle tilaisuuden tehdä huomautuksia komissio pani asetuksella (EY) N:o 2152/98(3) vireille asetusta (EY) N:o 1821/98 koskevan tarkastelun Betadiskindon osalta ja aloitti tutkimuksensa.
Asetuksella, jolla tarkastelu pantiin vireille, kumottiin myös asetuksella (EY) N:o 1821/98 käyttöönotettu polkumyyntitulli kyseisen, Betadiskindon valmistaman ja viemän tuotteen tuonnin osalta, ja kehotettiin tulliviranomaisia perusasetuksen 14 artiklan 5 kohdan nojalla toteuttamaan aiheelliset toimenpiteet tällaisen tuonnin kirjaamiseksi.
(4) Tarkastelun kohteena oleva tuote oli sama kuin asetuksessa (EY) N:o 1821/98 tarkoitettu tuote.
(5) Komissio ilmoitti asiasta virallisesti Betadiskindolle ja viejämaan edustajille. Lisäksi se antoi muille tahoille, joita asia suoranaisesti koski, tilaisuuden esittää näkökantansa kirjallisesti ja pyytää tulla kuulluksi. Tällaisia pyyntöjä ei komissiolle kuitenkaan esitetty.
Tutkimusta aloittaessaan komissio lähetti Betadiskindolle kyselylomakkeen. Saatu vastaus oli puutteellinen, joten yhtiötä kehotettiin korjaamaan puutteellisuudet, mitä se ei kuitenkaan tehnyt. Komissio ei myöskään kyennyt todentamaan tutkimuksen kannalta välttämättömiksi katsomiaan tietoja, koska tarkastuskäyntiä ei voitu järjestää siitä huolimatta, että yhtiölle oli ilmoitettu tutkimuksen tiukoista määräajoista ja yhteistyöstä kieltäytyminen mahdollisista seurauksista.
C. TARKASTELUN LAAJUUS
(6) Koska vahinkoa koskevien päätelmien tarkastelua ei ollut pyydetty, tarkastelu rajoittui polkumyyntiin.
D. TUTKIMUKSEN TULOKSET
(7) Koska yhtiön yhteistyöstä kieltäytyminen merkitsi sitä, että komissio ei voinut selvittää, oliko yhtiö todella uusi tulokas, tai laskea polkumyynnin tasoa, päätelmät tehtiin perusasetuksen 18 artiklan 1 kohdan mukaisesti. Koska yhtiö ei toiminut yhteistyössä, on pääteltävä, että tiettyjen Betadiskindon valmistamien ja viemien magneettilevyjen (3,5 tuuman mikrolevyt) yhteisöön suuntautuvaan tuontiin olisi sovellettava neuvoston asetuksella (EY) N:o 1821/98 käyttöönotettua maanlaajuista 41,1 prosentin tullia ja että kyseinen tulli olisi sen vuoksi otettava uudelleen käyttöön.
E. POLKUMYYNTITULLIN TAKAUTUVA KANTO
(8) Koska tarkastelussa todettiin Betadiskindon tuotteiden polkumyynti, yhtiölle asetettu polkumyyntitulli kannetaan myös takautuvasti asetuksen (EY) N:o 2152/98 3 artiklan mukaisesti kirjattua tuontia koskevan tarkastelun aloittamispäivästä lukien.
F. TOIMENPITEISTÄ ILMOITTAMINEN JA NIIDEN KESTO
(9) Betadiskindolle ilmoitettiin tosiasiat ja huomiot, joiden perusteella aiottiin ehdottaa asetuksen (EY) N:o 1821/98 soveltamista sen yhteisöön suuntautuvaan tuontiin.
(10) Tämä tarkastelu ei vaikuta ajankohtaan, jolloin asetuksen (EY) N:o 1821/98 voimassaolo lakkaa perusasetuksen 11 artiklan 2 kohdan mukaisesti,
ON ANTANUT TÄMÄN ASETUKSEN:
1 artikla
1. Otetaan käyttöön lopullinen polkumyyntitulli digitaalisessa muodossa olevan tiedon tallentamiseen ja säilyttämiseen käytettyjen, CN-koodiin ex 8523 20 90 (Taric-lisäkoodi 8523 20 90*10 ) kuuluvien, Indonesiasta peräisin olevien ja PT Betadiskindo Binataman valmistamien 3,5 tuuman mikrolevyjen tuonnissa.
2. Vapaasti yhteisön rajalla tullaamattomana -nettohintaan sovellettava tulli on 41,1 prosenttia.
3. Tällä asetuksella käyttöönotettu tulli kannetaan kyseisen tuotteen tuonnista, joka on kirjattu asetuksen (EY) N:o 2152/98 3 artiklan mukaisesti.
4. Jollei toisin säädetä, sovelletaan voimassa olevia tulleja koskevia säännöksiä ja määräyksiä.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 21 päivänä kesäkuuta 1999.

Labels: 12
3
4
18